અમદાવાદ: અમદાવાદમાં ગેરકાયદે બાંધકામોની સમસ્યા દિન-પ્રતિદિન વિકરાળ બનતી જાય છે. મેયર, કમિશનરની ઓફિસ ધરાવતી ખમાસા દાણાપીઠ ખાતેના મ્યુનિસિપલ મુખ્યાલયની આસપાસ જ બિનઅધિકૃત બાંધકામોના રાફડા ફાટી નીકળ્યા છે. રાજ્ય સરકારની ઇમ્પેક્ટ ફી યોજનાને પણ ધાર્યાે પ્રતિસાદ મળ્યો નથી. ઇમ્પેક્ટ ફી હેઠળ છ મહિના પહેલાં નોંધાયેલાં નિયમિત બાંધકામોની સંખ્યામાં છ મહિના બાદ સ્વાભાવિકપણે વધારો થવો જોઇએ તેના બદલે આશ્ચર્યજનક રીતે ૧૭૧૮નો ઘટાડો નોંધાયો છે.